Jon Bilbao Azkarreta

**Jon Bilbao Azkarreta** (Cayey, Puerto Rico, 1914ko urriaren 31 &ndash; Gasteiz, 1994ko maiatzaren 23a) euskal gaien ikertzaile, irakasle eta bibliografoa. izan zen.

## Biografia 
Bilbon egin zuen Batxilergoa. Filosofia eta Letrak ari zen ikasten Madrilen, Espainiako Gerra Zibila hasi zenean. Eusko Gudarosteko ofizial zenez, Bilbo frankistek hartu zutenean (1937ko ekaina), Puerto Ricora itzuli zen, eta handik Estatu Batuetara jo. Ikasketak bukatu ondoren, irakaskuntzan hasi zen, ikerlanak inoiz ere aldera utzi gabe. *Euskal Bibliografia* haren lan nagusian (1960rako idatzia, 1968-1975 urteen bitartean argitaratua) euskal gai guztiei buruz idatziriko lan asko eta asko bildu zituen; Euskal Herriak duen bibliografiarik oparoena da inondik ere. Geroztik ere agertu da bibliografia horien eranskinik.

1962ean Municheko elkar hartze makurrean Hego Euskal Herritik parte hartu zutenen zerrenda guztietan agertzen da Jon Bilbao, baita Espainiako Zerbitzu Sekretuek zigortzeko asmoz egin zuten zerrendan ere.

2000. urteko urtarrilean, bere bizitzan zehar osatu zuen liburutegi aberatsa Bizkaiko Foru Aldundiaren esku utzi zuen haren oinordeko Amale Bilbaok. Euskal gaien inguruko bibliografia ofizial baten faltan, Jon Bilbaok osatu zuena inoiz egin den nagusia da. Beste dokumentu garrantzitsu askorekin batera, ondare bibliografiko hori Foru Aldundiaren eskuetan jarri zuten. Jon Bilbaoren euskal gaiei buruzko bibliografia, edozein ikerketa-lanerako ezinbesteko tresna, 100 milioi pezetatan baloratu zuten, eta ikertzailea 1994an hil ondoren atzerriko hainbat unibertsitate agertu zen hori erosteko prest. Amaitu gabe zegoela eta, Amale Bilbaok nahiago izan zuen lan hori Bizkaian utzi, gorde, osatu eta ikertzaileen eskura jarriko zutela bermatu ondoren. Berrogeita hamar urteko lanaren emaitza da Jon Bilbaok egin zuen *Eusko Bibliographia*, 300.000 erregistroz osatutako lan erraldoia.

## Bibliografia 
### Bibliografiak 
* *Enciclopedia general ilustrada del País Vasco. Cuerpo C. Bibliografía*. 1970.
* *Eusko Bibliographia*. Hamar liburuki, 1970–1981.
* *Eusko Bibliographia (1976-1980)*. Hiru liburuki, 1985.
* *Eusko Bibliographia 1981-1985*. 1996.

### Liburuak 
* *Vascos en Cuba. 1492-1511*. 1958.
* *Amerikanuak: Basques in the New World* (William A. Douglassekin batera). 1975.

### Artikuluak 
Hemen bakarrik gutxi batzuk jaso dira:
* "La cultura tradicional en la obra de Lope García Salazar", *Eusko Jakintza*, 1948, II: 229-264.
* "Pierre Loti y el País Vasco", *Gernika*, 1950, 11.zk.: 64-67.
* "Tres cartas de Unamuno sobre el habla de Bilbao y los "maketos" de Vizcaya", *Boletín del Instituto Americano de Estudios Vascos*, 1955, VI, 21.zk.: 67-79.
* "The Basque Library of the University of Nevada", *Basque Studies Program Newsletter*, 1969, 2.zk.: 7-8.
* "First Basque Studies Summer Session Abroad", *Basque Studies Program Newsletter*, 1970, 4.zk.: 3-4.
* "The Basque Governors of California", *Basque Studies Program Newsletter*, 1970, 3.zk.: 3-5.
* "Consul of the United States of the Port of Bilbao", *Basque Studies Program Newsletter*, 1976, 14.zk.: 4-8.
* "Basques in the Philippine Islands", *Basque Studies Program Newsletter*, 1979, 20.zk.:3-6.
* "Sobre la Leyenda de Jaun Zuria primer Señor de Vizcaya", *Amigos del País, hoy. Bilbao*, 1982, I, 235-263.
* "La Biblioteca vasca de la Universidad de Nevada. Reno", *Revista Internacional de Estudios Vascos*, 1987: 165-174.
* "Conferencia pronunciada por Jon Bilbao Azkarreta en la Biblioteca Nacional", *Bilduma*, 1994, 8.zk.: 119-137.

## Erreferentziak 
## Kanpo estekak